TECHNICKÁ SPRÁVA

PRVKY VÝBAVY

OBSAH

1. IDENTIFIKAČNÉ ÚDAJE STAVBY A INVESTORA

2. ZÁKLADNÉ ÚDAJE CHARAKTERIZUJÚCE STAVBU

3. PREHĽAD VÝCHODISKOVÝCH PODKLADOV

4. ZDÔVODNENIE STAVBY

5. ČLENENIE STAVBY NA STAVEBNÉ OBJEKTY

6. CHARAKTERISTIKA A OPIS STAVBY

7. TEPELNOTECHNICKÉ POSÚDENIE

8. POŽIARNA BEZPEČNOSŤ

9. NAKLADANIE S ODPADMI

10. PREDPISY A NORMY

**1. IDENTIFIKAČNÉ ÚDAJE STAVBY A INVESTORA**

Názov stavby Prvky drobnej architektúry a ostatnej výbavy pre dopravnú a cyklo infraštruktúru

Miesto stavby Územie Prešovského samosprávneho kraja

Investor Správa a údržba ciest Prešovského samosprávneho kraja

Jesenná 14, 080 05 Prešov, IČO: 37 936 859

Autor/Zhotoviteľ Štofira architekti, s. r. o.

Strojárska 2206/97, 069 01 Snina, IČO: 52 736 156

Zodp. Projektant Ing. arch. Martin Štofira, autorizovaný architekt SKA 2054 AA

Stupeň PD dokumentácia pre stavebné povolenie a realizáciu stavby

Dátum spracovania 12/2023

**2. ZÁKLADNÉ ÚDAJE CHARAKTERIZUJÚCE STAVBU**

Opláštenie mobilných chemických toaliet

Zastavaná plocha 3,10 m²

Výška objektu od úrovne okolitého terénu 3,00 m

Predpokladaný investičný náklad 6 100 € s DPH

Fotopoint – variant A

Zastavaná plocha 6,02 m²

Výška objektu od úrovne okolitého terénu 3,94 m

Predpokladaný investičný náklad 8 800 € s DPH

Fotopoint – variant B

Zastavaná plocha 10,29 m²

Výška objektu od úrovne okolitého terénu 3,94 m

Predpokladaný investičný náklad 11 000 € s DPH

Samostatne stojaca lavička – typ A

Zastavaná plocha 0,75 m²

Výška objektu od úrovne okolitého terénu 0,40 m

Predpokladaný investičný náklad 1 000 € s DPH

Samostatne stojaca lavička – typ B

Zastavaná plocha 0,68 m²

Výška objektu od úrovne okolitého terénu 0,40 m

Predpokladaný investičný náklad 900 € s DPH

Samostatne stojaca lavička – typ C

Zastavaná plocha 0,68 m²

Výška objektu od úrovne okolitého terénu 0,40 m

Predpokladaný investičný náklad 800 € s DPH

Samostatne stojaca lavička – typ D

Zastavaná plocha 0,50 m²

Výška objektu od úrovne okolitého terénu 0,40 m

Predpokladaný investičný náklad 1 100 € s DPH

Samostatne stojaca lavička – typ E

Zastavaná plocha 0,50 m²

Výška objektu od úrovne okolitého terénu 0,40 m

Predpokladaný investičný náklad 1 200 € s DPH

Samostatne stojaca lavička – typ F

Zastavaná plocha 0,75 m²

Výška objektu od úrovne okolitého terénu 0,40 m

Predpokladaný investičný náklad 1 400 € s DPH

Samostatne stojaca lavička – typ G

Zastavaná plocha 1,00 m²

Výška objektu od úrovne okolitého terénu 0,90 m

Predpokladaný investičný náklad 1 700 € s DPH

Samostatne stojaci stôl – typ A

Zastavaná plocha 1,26 m²

Výška objektu od úrovne okolitého terénu 0,70 m

Predpokladaný investičný náklad 2 000 € s DPH

Samostatne stojaci stôl – typ B

Zastavaná plocha 1,20 m²

Výška objektu od úrovne okolitého terénu 0,70 m

Predpokladaný investičný náklad 1 500 € s DPH

Ohnisko

Zastavaná plocha 0,64 m²

Výška objektu od úrovne okolitého terénu 0,30 m

Predpokladaný investičný náklad 1 100 € s DPH

Odpadkový kôš krytý – typ A

Zastavaná plocha 0,16 m²

Výška objektu od úrovne okolitého terénu 0,90 m

Predpokladaný investičný náklad 800 € s DPH

Odpadkový kôš krytý – typ B

Zastavaná plocha 0,16 m²

Výška objektu od úrovne okolitého terénu 0,90 m

Predpokladaný investičný náklad 600 € s DPH

Odpadkový kôš nekrytý – typ A

Zastavaná plocha 0,17 m²

Výška objektu od úrovne okolitého terénu 0,90 m

Predpokladaný investičný náklad 500 € s DPH

Odpadkový kôš nekrytý – typ B

Zastavaná plocha 0,17 m²

Výška objektu od úrovne okolitého terénu 0,90 m

Predpokladaný investičný náklad 600 € s DPH

Stojan na bicykle – typ A

Zastavaná plocha 0,04 m²

Výška objektu od úrovne okolitého terénu 0,90 m

Predpokladaný investičný náklad 500 € s DPH

Stojan na bicykle – typ B

Zastavaná plocha 0,03 m²

Výška objektu od úrovne okolitého terénu 0,90 m

Predpokladaný investičný náklad 600 € s DPH

Turistický smerovník – typ A

Zastavaná plocha 0,03 m²

Výška objektu od úrovne okolitého terénu 2,10 m

Predpokladaný investičný náklad 1 300 € s DPH

Turistický smerovník – typ B

Zastavaná plocha 0,03 m²

Výška objektu od úrovne okolitého terénu 2,10 m

Predpokladaný investičný náklad 1 200 € s DPH

Informačné, propagačné a mapové tabule – typ A

Zastavaná plocha 0,19 m²

Výška objektu od úrovne okolitého terénu 2,10 m

Predpokladaný investičný náklad 1 700 € s DPH

Informačné, propagačné a mapové tabule – typ B

Zastavaná plocha 0,19 m²

Výška objektu od úrovne okolitého terénu 2,10 m

Predpokladaný investičný náklad 1 500 € s DPH

Informačné, propagačné a mapové tabule – typ C

Zastavaná plocha 0,08 m²

Výška objektu od úrovne okolitého terénu 2,10 m

Predpokladaný investičný náklad 1 300 € s DPH

Tematické detské prvky – Okná

Zastavaná plocha 11,56 m²

Výška objektu od úrovne okolitého terénu 2,10 m

Predpokladaný investičný náklad 2 300 € s DPH

Tematické detské prvky - Pexeso, obraz

Zastavaná plocha 0,19 m²

Výška objektu od úrovne okolitého terénu 2,10 m

Predpokladaný investičný náklad 2 900 € s DPH

Tematické detské prvky - Obraz z kociek

Zastavaná plocha 0,32 m²

Výška objektu od úrovne okolitého terénu 2,10 m

Predpokladaný investičný náklad 3 800 € s DPH

Tematické detské prvky - Otáčavé valce

Zastavaná plocha 0,32 m²

Výška objektu od úrovne okolitého terénu 2,10 m

Predpokladaný investičný náklad 3 400 € s DPH

Tematické detské prvky – Dendrofón

Zastavaná plocha 0,32 m²

Výška objektu od úrovne okolitého terénu 2,10 m

Predpokladaný investičný náklad 3 400 € s DPH

Tematické detské prvky – Silueta

Zastavaná plocha 0,32 m²

Výška objektu od úrovne okolitého terénu 2,10 m

Predpokladaný investičný náklad 3 600 € s DPH

Univerzálne detské prvky - Skákacia škôlka

Univerzálne detské prvky - Senzorický chodník

Univerzálne detské prvky - Korýtková preliezka

Univerzálne detské prvky - Stupienky z drevených kolov

Univerzálne detské prvky - Drevený tunel

(Univerzálne detské prvky sú skôr umeleckým prírodným dielom z dostupných materiálov v dostupných rozmeroch najlepšie od lokálnych umelcov, zastavanú plochu a predpokladaný investičný náklad tak nie je možné v tejto fáze vyčísliť)

**3. PREHĽAD VÝCHODISKOVÝCH PODKLADOV**

Základným podkladom pre spracovanie projektu boli:

- architektonická štúdia s rovnomenným názvom „Prvky drobnej architektúry a ostatnej výbavy pre dopravnú a cyklo infraštruktúru“ z 03/2023

- požiadavky investora, stretnutia a konzultácie

- osobné obhliadky lokalít s potenciálom osadenia navrhovaných stavebných objektov

**4. ZDÔVODNENIE STAVBY**

Prešovský samosprávny kraj je najväčší na Slovensku, z toho vyplýva aj široká rôznorodosť jeho oblastí, ktoré sú definované geografickými danosťami a historickou stopou. Je veľmi komplikované zapracovať všetky špecifiká jednotlivých regiónov, pretože hovoríme o území bohatom na kultúrne a prírodné hodnoty.

Z tohto dôvodu sme pri návrhu zvolili ako východiskovú ideu jednoduchú, utilitárnu formu, ktorá ponúka štandardy bežné pre súčasného návštevníka.

Vo výraze nechceme konkurovať tradičnému, ani byť futuristickí, náš zámer bol vytvoriť súčasné prvky, ktoré by boli vhodné do čo najväčšieho počtu prostredí. Okrem samotnej formy, ktorá sa pri jednotlivých variantoch prístreškov líši, sme hľadali ďalší zjednocujúci prvok, ktorý by dodal doplňujúcej infraštruktúre a mobiliáru rukopis. Našli sme ho v ďalšom znaku a tým je materiál. Rozhodli sme sa primárne využiť drevo.

Drevo ako symbol prírody, stromov, zdravia, športu a v neposlednom rade ako tradičný stavebný materiál, ktorý sa využíval od Tatier po Novú Sedlicu, či od Pienin po Levoču. Je univerzálne, dobre spracovateľné, obnoviteľné, príjemné s dobrými tepelno-izolačnými a estetickými vlastnosťami.

Doplňujúcim prvkom dreva je kov, ako symbol sily, zjednotenia a stability. Drevené prvky vďaka vystužujúcim kovovým doplnkom a platniam dokážu splniť aj konštrukčne náročnejšie zadanie pri zachovaní bezpečnostných noriem a estetických kvalít.

**5. ČLENENIE STAVBY NA STAVEBNÉ OBJEKTY**

Stavebné objekty

SO 01 - OPLÁŠTENIE MOBILNÝCH CHEMICKÝCH TOALIET

FOTOPOINTY

SO 02 - Fotopoint – variant A

SO 03 - Fotopoint – variant B

SAMOSTATNE SOJACE LAVIČKY

SO 04 - Samostatne stojaca lavička – typ A

SO 05 - Samostatne stojaca lavička – typ B

SO 06 - Samostatne stojaca lavička – typ C

SO 07 - Samostatne stojaca lavička – typ D

SO 08 - Samostatne stojaca lavička – typ E

SO 09 - Samostatne stojaca lavička – typ F

SO 10 - Samostatne stojaca lavička – typ G

SAMOSTATNE STOJACE STOLY

SO 11 - Samostatne stojaci stôl – typ A

SO 12 - Samostatne stojaci stôl – typ B

SO 13 - OHNISKO

ODPADKOVÉ KOŠE

SO 14 - Odpadkový kôš krytý – typ A

SO 15 - Odpadkový kôš krytý – typ B

SO 16 - Odpadkový kôš nekrytý – typ A

SO 17 - Odpadkový kôš nekrytý – typ B

STOJANY NA BICYKLE

SO 18 - Stojan na bicykle – typ A

SO 19 - Stojan na bicykle – typ B

TURISTICKÉ SMEROVNÍKY

SO 20 - Turistický smerovník – typ A

SO 21 - Turistický smerovník – typ B

INFORMAČNÉ, PROPAGAČNÉ A MAPOVÉ TABULE

SO 22 - Informačné, propagačné a mapové tabule – typ A

SO 23 - Informačné, propagačné a mapové tabule – typ B

SO 24 - Informačné, propagačné a mapové tabule – typ C

TEMATICKÉ DETSKÉ PRVKY

SO 25 - Okná

SO 26 - Pexeso, obraz

SO 27 - Obraz z kociek

SO 28 - Otáčavé valce

SO 29 - Dendrofón

SO 30 - Silueta

UNIVERZÁLNE DETSKÉ PRVKY

SO 31 - Skákacia škôlka

SO 32 - Senzorický chodník

SO 33 - Korýtková preliezka

SO 34 - Stupienky z drevených kolov

SO 35 - Drevený tunel

**6. CHARAKTERISTIKA A POPIS STAVBY**

**6.1 Architektonické a konštrukčno-technické riešenie jednotlivých objektov**

Nové prvky výbavy majú ambíciu byť moderným architektonickým prvkom infraštruktúry turizmu. Ich osadenie je navrhované ako doplnok k prístreškom a vyhliadkovým vežiam, ktorých umiestnenie určujú investori a záujemcovia o tieto stavebné objekty.

Prvky sú materiálovou kombináciou dreva (masív, resp. lepený hranol) a ocele (plech, uzavretý oceľový profil, pásovina a pod.). Detaily spojov, druh dreva, ošetrenia materiálu a ukotvenia je potrebné po výbere lokality prekonzultovať s realizátorom, pretože prvky budú osádzané do rôznych typov prostredí, na rôzne podložia, s rôznymi poveternostnými vplyvmi a s rôznymi lokálnymi podmienkami zhotovenia.

Presné materiály, farebné odtiene a povrchovú úpravu ujasniť pred objednávaním a zadávaním do výroby. Pre všetky drevené konštrukčné prvky odporúčame použite dreva sibírskeho smrekovca, prípadne dubového dreva, kvôli uvažovaným náročným podmienkam v miestach osadenia jednotlivých objektov. V prípade nutnosti ekonomickejšieho riešenia voliť smrekové drevo, ktoré však bežne nedosahuje trvácnosť vyššie uvedených drevín. Vo všetkých prípadoch však všetky drevené konštrukcie a prvky ošetriť ochrannými nátermi proti plesniam, hubám, drevokaznému hmyzu, s UV ochranou a ochranou na zníženie procesu nasávania vody a zoschýnania dreva.

Kovové konštrukcie a prvky realizovať v nehrdzavejúcom prevedení, resp. použiť antikorózne ochranné nátery a povrchovú úpravu.

**6.1.1 SO 01 - Opláštenie mobilných chemických toaliet**

Dôležitou súčasťou vybavenosti je aj zázemie toaliet, ktoré pomáha k väčšej čistote okolia. Pretože prvky drobnej architektúry a ostatnej výbavy sú častokrát osadené na miestach, kde nie je prístup k tradičnému kanalizačnému systému, v návrhu sa rieši opláštenie štandardných mobilných chemických toaliet, ktoré budú plniť funkciu zázemia WC.

Mobilné chemické toalety budú opláštené drevenou konštrukciou s odsadenou strechou, aby bolo umožnené prevetrávanie. Jednoduchým otvorením až dvoch stien opláštenia je možná výmena, čistenie a samotnej typovej toalety. Pevné sú ďalšie dve steny opláštenia. Základnú konštrukciu tvoria do štvorca osadené štyri oceľové uzavreté jaklové profily štvorcovej profilácie 80 x 80 mm s ochrannými nátermi. Tie sú kotvené zemnými oceľovými vrutmi s pozinkovanou úpravou do zeme a stužené v hornej časti vodorovnými jaklovými profilmi rovnakých rozmerov. Základná konštrukcia je obložená zvislým dreveným laťovým obkladom na podpornej oceľovej konštrukcii, ktorá zároveň vytvára vstupné a servisné otváravé panely.

Na vodorovných oceľových profiloch vo vrchnej časti opláštenia sú uložené drevené strešné nosníky 160 x 80 mm ošetrené ochrannými nátermi a strešné vrstvy. Extenzívna vegetačná plochá strecha pozostáva zo systémových vrstiev vegetačných striech (strešný substrát, filtračná vrstva, hydroakumulačná a drenážna vrstva, ochranná vrstva), hydroizolačnej strešnej fólie a dosiek dreveného záklopu v dvoch vrstvách. Odvod dažďovej vody zo strechy zabezpečujú atikový chrlič. Atika má oplechovanie s pozink úpravou.

Dažďová voda zo strechy objektu je sústredená a odvádzaná chrličom k terénu, bude ostávať a vsakovať na predmetnom území.

Navrhované rozmery opláštenia vo výkresoch zohľadňujú rozmery najbežnejšej mobilnej chemickej toalety a jej spôsob inštalácie. V prípade výberu inej toalety je potrebné rozmery opláštenia prispôsobiť. Osadenie je vhodné v úrovni terénu kvôli možnosti osadenia mobilnej toalety pre ľudí s obmedzenou schopnosťou pohybu.

Viac vo výkresovej časti projektovej dokumentácie.

**6.1.2 SO 02, S0 03 - Fotopoint – variant A, variant B**

Fotopointy sú špecifické konštrukcie určené na fotografovanie a propagovanie lokality, ktoré sú často umiestnené do pohľadovo atraktívnych, zaujímavých, alebo historicky významných miest. Tieto lokality sú populárne medzi turistami a fotografmi, pretože ponúkajú skvelé výhľady, jedinečné pozadia alebo ikonické scenérie pre zachytenie momentiek.

V mnohých prípadoch ide o konštrukcie, ktoré plnia len estetickú funkciu. Do predkladaného návrhu sa implementovala ešte jedna funkcia a to, aby fotopoint poskytoval možnosť provizórneho rýchleho úkrytu, resp. sedenia, oddychu, občerstvenia.

**Fotopoint – variant A**

Konštrukcia pozostáva z drevených hranolov 160 x 160 mm, ktoré v čelnom pohľade vytvárajú rovnoramenný trojuholník. Hranoly sú radené a spájané tesne za sebou, vytvárajú tak podnož hĺbky 2080 mm a striešku hlbokú 1440 mm. Zakladanie je riešené zemnými oceľovými vrutmi s pozinkovanou úpravou a zapusteným oceľovým U profilom (tyč prierezu U 120 mm) pre kotvenie vodorovných drevených hranolov. Pri osadení je potrebné zohľadniť terén a ukotviť stavbu tak, aby bola po realizácii vodorovná a vyrovnaná. Na bočnej, pohľadovej strane hranola, ktorý tvorí rameno rovnoramenného trojuholníka je osadená oceľová platňa s ochranným farebným náterom a vygravírovanou resp. vyrezanou informáciou o mieste, kde sa fotopoint nachádza.

**Fotopoint – variant B**

Vychádza z rovnakého princípu ako fotopoint – variant A, len s tým rozdielom, že v čelnom pohľade je základňa rovnoramenného trojuholníka predĺžená o 2 000 mm asymetricky na jednu stranu. Vzniká tým nová, väčšia plocha na oddych a sedenie.

Čiže rovnako aj jeho konštrukcia pozostáva z drevených hranolov 160 x 160 mm, ktoré v čelnom pohľade vytvárajú rovnoramenný trojuholník. Hranoly sú radené a spájané tesne za sebou, vytvárajú tak podnož hĺbky 2 080 mm a striešku hlbokú 1 440 mm. Podnož ale nekopíruje základňu trojuholníka, asymetricky sa vysúva na jednu stranu a predlžuje ju o 2 000 mm.

Zakladanie je riešené zemnými oceľovými vrutmi s pozinkovanou úpravou a zapusteným oceľovým U profilom (tyč prierezu U 120 mm) pre kotvenie vodorovných drevených hranolov. Pri osadení je potrebné zohľadniť terén a ukotviť stavbu tak, aby bola po realizácii vodorovná a vyrovnaná. Na bočnej, pohľadovej strane hranola, ktorý tvorí rameno rovnoramenného trojuholníka je osadená oceľová platňa s ochranným farebným náterom a vygravírovanou resp. vyrezanou informáciou o mieste, kde sa fotopoint nachádza.

**6.1.3 SO 04 – SO 10 - Samostatne stojace lavičky – typ A – typ G**

Vytvárajú priestor na oddych, sedenie, či dokonca ležanie. Lavičky sú materiálovo kombináciou dreva (masív, resp. lepený hranol) a ocele (plech, uzavretý oceľový profil, pásovina a pod.).

Lavičky typu A, B, C sú typom lavicového sedenia bez operadla pôdorysných rozmerov 1500 x 500 mm alebo 1500 x 450 mm s výškou sedenia v úrovni 400 mm nad terénom, kedy sedacia časť je tvorená drevenými hranolmi alebo drevenou doskou a podnož je vytvorená nohami z vyrezaného oceľového plechu hrúbky 8 mm. Tá sa variabilne ohýba, zarezáva a kotví do drevenej časti. Kotvenie do zeme je navrhované k pevnému podkladu, teda k betónu, kameňu, prístrešku, alebo je možné k betónovému základu pod úrovňou terénu. Pôdorysné rozmery je možné variovať, predovšetkým predĺžovať predmetné lavičky.

Viac vo výkresovej časti projektovej dokumentácie.

Lavičky typu D, E, F, G sú masívne drevené prvky na sedenie, ktoré využívajú subtílne oceľové prvky ako spoje, resp. kotviaci materiál. Základom je pôdorysný modul 500 x 500 mm, ktorý sa dá variabilne skladať a kombinovať do dvojíc, trojíc alebo štvoríc. Vo variantoch sú naznačené niektoré možnosti. Ak je lavicové sedenie bez operadla, je možné využiť ho aj ako príručný stolík. Ako materiál je využité primárne masívne drevo alebo lepené vrstvené drevo. Spoje sú riešené na čap a dlab, prípadne vložením a lepením dutého oceľového profilu do masívu dreva. Tieto drevené prvky majú na spodnej časti osadenú oceľovú dištančnú platňu a osádzajú sa priamo na terén alebo spevnú plochu prístrešku či dlažby.

Viac vo výkresovej časti projektovej dokumentácie.

**6.1.4 SO 11, SO 12 - Samostatne stojaci stoly – typ A, typ B**

Navrhované stoly sú vhodné na doplnenie lavičiek typu A, B, C, aby v spoločnej kombinácii poskytli možnosť najesť a občerstviť sa, predovšetkým ich situovaním do jednotlivých prístreškov.

Stôl typ A má pôdorysné rozmery 1500 x 840 mm a horná hrana je vo výške 700 mm. Vrchná časť stolovej dosky je tvorená drevenými masívnymi hranolmi 160 x 160 mm o dĺžke 1500 mm a tento stôl je vhodné kombinovať s lavičkami typu A.

Stôl typu B má pôdorysné rozmery 1500 x 800 mm a horná hrana je vo výške 700 mm. Vrchná časť stolovej dosky je tvorená lepenou drevenou doskou a tento stôl je vhodné kombinovať s lavičkami typu B, C.

Podnož oboch stolov je vytvorená nohami z vyrezaného oceľového plechu hrúbky 8 mm. Tá sa variabilne ohýba, zarezáva a kotví do drevenej časti. Kotvenie do zeme je navrhované k pevnému podkladu, teda k betónu, kameňu, prístrešku, alebo je možné k betónovému základu pod úrovňou terénu. Pôdorysné rozmery je možné variovať, predovšetkým predĺžovať predmetné stoly v kombinácii s prislúchajúcimi lavičkami.

Viac vo výkresovej časti projektovej dokumentácie.

**6.1.5 SO 13 - Ohnisko**

Pri vybraných oddychových plochách je možné doplniť paletu služieb osadením kovového ohniska v dostatočnej vzdialenosti od drevených konštrukcií.

Ohnisko je koncipované ako kubus rozmerov 800 x 800 x 300 mm z plechu z nehrdzavejúcej ocele hrúbky 5 mm odolnej voči hrdzi, korózii a vysokému teplu z ohniska. Jeho vrchná časť šikmými plochami vytvára miesto na oheň a uhlíky. V dvoch bočných plochách sa nachádzajú dva otvory Ø 20 mm na odvod dažďovej vody z priestoru ohniska.

Prikotvenie ohniska k pevnému podkladu (betón, kameň a pod.) spojovacími L-profilmi a skrutkami (najprv prikotviť L-profily k pevnému podkladu, následne zhora nasunúť ohnisko a to prikotviť k profilom zboku).

Viac vo výkresovej časti projektovej dokumentácie.

**6.1.6 SO 14 – SO 17 – Odpadkové koše – krytý – typ A, typ B, nekrytý - typ A, typ B**

Odpadkové koše sú efektívny a praktický systém na zber odpadu a udržiavanie čistoty na oddychových plochách. Ich použitie a osadenie však zvážiť vzhľadom na údržbu a osádzať ich iba na miesta, kde budú kontrolované a pravidelné vynášané. Taktiež zohľadniť správanie voľne žijúcich zvierat.

V prekladanej dokumentácii sú navrhnuté štyri typy – dva kryté koše a dva nekryté koše. Podľa použitia, či už v prístrešku pod strechou alebo len voľne osadené v prírode.

Všetky odpadkové koše sú navrhnuté materiálovo v kombinácii dreva a ocele, obloženia hlavného korpusu drevenými doskami hrúbky 20 mm a oceľovým plechom hrúbky 5 mm tvoriacim telo koša a jeho kotvenie k pevnému podkladu (betón, kameň, prístrešok a pod.) alebo základu pod úrovňou terénu. Hlavný drevený korpus je vytvorený bez dna, v spodnej časti po obvode je prikotvený hladký L-profil (alebo iná konštrukcia), ktorá zospodu fixuje vyberateľnú košovú vložku z pozinkovaného plechu a s úchytkami na jej ľahšiu obsluhu. Celková výška košov je 900 mm, pôdorysné rozmery 420 x 400 mm alebo 400 x 400 mm.

Viac vo výkresovej časti projektovej dokumentácie.

Kryté koše majú kvôli vyberaniu košovej vložky zámok, pánt, kovanie, typ A na odklopenie vrchnej kovovej časti koša, typ B na sklopenie dreveného korpusu.

Nekryté koše sú technicky jednoduchšie, bez pohyblivých častí a líšia sa v návrhu bočným oceľovým plechom, ktoré sa smerom zdola hore buď zväčšuje alebo zmenšuje.

**6.1.7 SO 18, SO 19 – Stojan na bicykle – typ A, typ B**

**Stojan na bicykle - typ A**

Stojan vychádza z princípu, kde je použitá oceľová pásovina ako hlavná konštrukcia a drevený hranol ako jednostranné obloženie. Oceľová pásovina rozmerov 60 x 8 mm vytvára zboku lichobežníkový tvar na rozmeroch 860 mm výšky, 600 mm spodná podstava a 200 mm horná strana. Vrchná strana a šikmá bočná strana sú obložené masívnym dreveným hranolom 60 x 40 mm. Celková výška stojanu je 900 mm a pomocou oceľovej pásoviny v podstave je prikotvený k zemi, k pevnému podkladu (betón, kameň, prístrešok a pod.). V jeho strednej časti pod hornou hranou je možný osadený oceľový plech s vyrezaním grafickej značky.

Viac vo výkresovej časti projektovej dokumentácie.

**Stojan na bicykle - typ B**

Stojan rozmerov 900 x 450 x 68 mm je obdĺžnikového tvaru v bočnom pohľade. Konštrukcia je tvorená masívnymi dreveným hranolmi prierezu 60 x 60 mm, z bočnej a spodnej strany je k nim pripevnený oceľový plech hrúbky 8 mm. Ten funguje ako stabilizačný prvok a prvok umožňujúci kotvenie do zeme, pevného podkladu (betón, kameň, prístrešok a pod.). Smerom nahor sa tento plech zužuje zo 450 mm   
do rozmeru 100 mm.

Viac vo výkresovej časti projektovej dokumentácie.

**6.1.8 SO 20, SO 21 – Turistické smerovníky – typ A, typ B**

Základom konštrukcie smerovníkov sú krížové stĺpy z oceľového plechu a drevené masívne hranoly o celkovom rozmere v priereze 160 x 160 mm.

Turistický smerovník typu A má krížový stĺp 160 x 160 mm z oceľového plechu hrúbky 8 mm po celej výške do výšky 2100 mm nad úrovňou terénu, pričom vo vrchnej časti na dĺžke 800 mm je rozšírený o 40 mm kvôli kotveniu smerových tabuliek. Tento krížový stĺp je zaliaty resp. prikotvený do betónovej základovej pätky pod úrovňou terénu. Vo všetkých štyroch rohoch tohto stĺpa sú osadené masívne drevené hranoly rozmeru prierezu 76 x 76 mm a výšky 1950 mm (do 150 mm po 2100 mm na terénom).

Viac vo výkresovej časti projektovej dokumentácie.

Turistický smerovník typu B má krížový stĺp 160 x 160 mm z oceľového plechu hrúbky 8 mm len do výšky 600 mm nad terénom, od tejto výšky až po jeho vrchol vo výške 2100 mm nad úrovňou terénu pokračuje len so svojom jednom ramene, pričom vo vrchnej časti na dĺžke 800 mm je toto rameno rozšírené o 40 mm kvôli kotveniu smerových tabuliek. Tento stĺp je zaliaty resp. prikotvený do betónovej základovej pätky pod úrovňou terénu. Z oboch strán tohto stĺpa sú osadené masívne drevené hranoly rozmeru prierezu 160 x 76 mm a výšky 1950 mm (do 150 mm po 2100 mm na terénom).

Viac vo výkresovej časti projektovej dokumentácie.

U oboch typoch smerovníkov sú k vloženému a v hornej časti vysunutému plechu skrutkami prikotvené šípky – oceľové smerové tabuľky, ktoré majú celkový uvažovaný rozmer 400 x 150 mm, ale ten sa vie podľa potreby prispôsobovať vzniknutým požiadavkám. Smerové tabuľky majú obdĺžnikový tvar so šípkou na strane, alebo len s jednou zbiehajúcou sa stranou naznačujúcou smer. Ich ohybom pri výrobe a umiestnením na smerovníkoch vyznačujú smer turistických trás.

**6.1.9 SO 22 – SO 24 – Informačné, propagačné a mapové tabule – typ A – typ C**

Informačné tabule vychádzajú z rovnakej konštrukcie a dizajnu ako smerovníky.

Pri tabuliach typu A a B ide o dvojicu zvislých drevených masívnych hranolov prierezu 160 x 160 mm, v dolnej a hornej časti spojených buď oceľovým plechom alebo ďalším dreveným hranolom. Hlavné hranoly sú nasunuté a kotvené do oceľovej kotviacej krížovej pätky 160 x 160 mm hrúbky 8 mm, do výšky 600 mm nad terénom, ktorá je uložená alebo prikotvená do betónového základu pod úrovňou terénu.

Medzi dvojicou hlavných hranolov sa v strednej časti vo výške 600 – 1800 mm nachádza informačná tabuľa (kovová, kompozitná alebo plastová) s viditeľným rozmerom 1200 x 880 mm.

Informačná tabuľa typu C rovnako nadväzuje na smerovníky a ostatné informačné tabule, je však mierne modifikované a poskytuje menší priestor na informácie, ale s o to väčším významom. Základ tvorí trojica zvislých drevených hranolov prierezu 160 x 160 mm, ktoré sú nasunuté a kotvené do podobnej oceľovej kotviacej pätky, avšak dvojkrížovej 160 x 496 (160+8+160+8+160), mm hrúbky 8 mm, do výšky 600 mm nad terénom, ktorá je uložená alebo prikotvená do betónového základu pod úrovňou terénu.

Na dva hlavné zvislé hranoly je osadená vo výške 300 – 1800 mm nad terénom oceľová platňa hrúbky 4 – 6 mm pre gravírovanie, vyrezanie či nalepenie informácií. Rozmer tejto platne je 1500 x 328 (160+8+160) mm.

Viac vo výkresovej časti projektovej dokumentácie.

**6.1.10 SO 25 – SO 30 – Tematické detské prvky**

Tematické prvky sú navrhnuté primárne pre edukačné účely, ktoré budú osadené do konkrétnych oblastí s ťažiskovou témou regiónu. Ideálne je, keď sa doplnia univerzálnymi detskými prvkami, ktoré sú viac pohybovo zamerané.

Konštrukcia a dizajn tematických detských prvkov nadväzuje na rámovú konštrukciu informačných tabúľ. Ide o dvojicu zvislých drevených masívnych hranolov prierezu 160 x 160 mm, v dolnej a hornej časti spojených ďalším dreveným hranolom. Hlavné hranoly sú nasunuté a kotvené do oceľovej kotviacej krížovej pätky 160 x 160 mm hrúbky 8 mm, do výšky 600 mm nad terénom, ktorá je uložená alebo prikotvená do betónového základu pod úrovňou terénu.

Viac vo výkresovej časti projektovej dokumentácie.

**Okná**

Medzi dvojicou hranolov sa v strednej časti vo výške 450 – 1800 mm nachádza doska/platňa (materiál zvoliť po konzultácii s realizátorom), v ktorom sú otvory reprezentujúce rôzne tvary okien typických pre jednotlivé architektonické štýly - románsky, gotický, barokový, klasicistický. Zariadenie slúži aj ako fotopoint typu *„odfoťte*

*sa v okne“* alebo jednoduchá lezecká stena.

Vhodný do témy architektúra a história.

**Pexeso, obraz**

Hrací prvok, kde sa v rámovej konštrukcii vo výške 400 – 1550 mm na tyčiach nachádzajú drevené otočné tabule rozmerov 250 x 250 mm. Na každej je gravírovaním alebo UV tlačou aplikovaný obrázok. Potrebné ošetriť matným lakom.

Rôznym rozmiestnením môžeme vytvoriť hru na „klasické“ pexeso, alebo môžeme zvoliť iný edukačný variant a to: z jednej strany aplikovať obrázok a z druhej strany text, napr. dvojica hádanka - odpoveď.

Vhodné do všetkých tém.

**Obraz z kociek**

Hrací prvok pozostávajúci z rastra okolo osi otáčavých drevených kociek 90 x 90 x 90 mm so štyrmi celoplošnými farebnými stenami (UV tlač, alebo náter + ošetrenie matným lakom). Ich otáčaním možno vytvoriť ľubovoľný obraz, či vzor výšivky podľa priloženého návodu.

Vhodný do témy vizuálne umenie, ikonopisectvo.

**Otáčavé valce**

Hrací prvok, ktorý formou na tyči umiestnených otáčavých valcov Ø 300 mm môže obrazovo prezentovať danú tému. Na každom valci je len časť obrázka aplikovaná gravírovaním alebo UV tlačou (podľa zvoleného materiálu realizátora). Jeho otočením na správnu stranu vytvoríme obrázok celý (napr. vtáka, stavbu, ornament…).

Vhodný do všetkých tém.

**Dendrofón**

Hracie zariadenie, ktoré prezentuje rezonančné vlastnosti rôznych typov dreva. Pozostáva z drevených valcov Ø 60 mm, ktoré sú pohyblivo zavesené a majú dĺžky od 450 mm po 1000 mm s pridaním o 50 mm - ideálne bez povrchovej úpravy alebo ošetrené matným lakom. Pri realizácii je nutné overiť potrebu pohyblivého kotvenia aj v spodnej časti kvôli kvalite zvuku a bezpečnosti.

Vhodný do tém príroda a hudba.

**Silueta**

Prvok má za cieľ upozorniť na okolitú typickú siluetu krajiny, či už prírodnú alebo mestskú. Štvorcový oceľový hladký profil alebo plná kruhová oceľová tyč sa vytvaruje do líniového tvaru chcenej scenérie, ukotví sa na bokoch a dolných miestach tak, aby v strede rámovej konštrukcie bolo dostatok miesta okolo profilu. Naň sa navlečie palička s kovovým okom dostatočne veľkým, aby sa dalo pohodlne manipulovať a presúvať oko po siluete. Cieľom je prejsť celú líniu bez toho, aby sa oko dotklo profilu.

Vhodný do tém príroda, vizuálne umenie, ikonopisectvo, architektúra a história.

**6.1.11 SO 31 – SO 35 – Univerzálne detské prvky**

Sú to prvky zamerané na nenáročné telesné aktivity. Môžu byť osadné ľubovoľne nezávisle na téme kraja. Univerzálne detské prvky sú skôr umeleckým prírodným dielom z dostupných materiálov v dostupných rozmeroch najlepšie od lokálnych umelcov, ktorí môžu do konkrétnych prvkov vniesť vlastný umelecký rukopis. Pri univerzálnych detských prvkoch je potrebné drevo a ostatné súčasti pravidelne kontrolovať, v prípade potreby časti opraviť, vymeniť alebo ošetriť.

Viac vo výkresovej časti projektovej dokumentácie. Tvary a rozmery sú orientačné, je potrebné ich prispôsobiť danému terénu a dostupnému materiálu.

**Skákacia škôlka**

Je to prvok dobre variovateľný, či už materiálovo (kameň, drevo), alebo obsahovo. Nakreslený variant vychádza zo základného návrhu osadenia očíslovaných kamenných platní do prírodného terénu nasucho, do pieskovo-štrkového lôžka. Okolie je vhodné vysypať pieskom, alebo štrkom s jemnou frakciou. Je potrebné zabezpečiť dostatočnú stabilitu a odolnosť voči pôsobeniu prvkov počasia, aby bol výsledný povrch trvalý a esteticky príjemný.

**Senzorický chodník**

Je to prírodný prvok, ktorý slúži na spoznávanie rôznych druhov materiálov. Je možné využiť ho aj na výchovno-vzdelávací účel, kedy sa výber pochôdznych plôch prispôsobí regionálnej skladbe hornín. Tým, že je vytvorený horizontálne, je možné prejsť po ňom aj bosou nohou – chodením naboso sa spevňuje klenba chodidla, rozvíja sa motorika a rovnováha.

Tvorí ho niekoľko za sebou idúcich obdĺžnikov, ktoré sú ohraničené malým guľatým drevom priemeru približne 100 – 130 mm. Každé vnútro je vyplnené iným materiálom, ideálne tým, ktorý nájdeme priamo v teréne (štrk rôznej frakcie, menšie i väčšie kamene, drevná štiepka, kôra stromov, trávnik, mach a pod.) Pri výbere skladby je nutné myslieť aj na možnosti budúcej údržby. Pri osadení je potrebné prvok položiť do mierne vyhĺbeného terénu, aby sa drevo lepšie ukotvilo a nehýbalo. Pod chodník umiestniť geotextíliu v kombinácii s pieskovým lôžkom, aby sa zabránilo rastu nežiaducich rastlín.

**Korýtková preliezka**

Táto preliezka/škýkačka je kombináciou dvoch opracovaných a vydlabaných kmeňov, ktoré sú na seba krížom položené. Vydlabané vnútro slúži ako šmýkačka, resp. ponúka možnosť zakomponovania aj vodného prvku. Pri osádzaní druhého korýtka na prvé, vodorovné, je potrebné myslieť na kvalitné kotvenie a bezpečnosť. V návrhu je nakreslený variant s dvoma zakopanými kolmi, medzi ktoré sa šikmé korýtko vložilo.

Tieto prvky majú najbližšie k stvárneniu miestnym umelcom. Okrem hrania môžu plniť estetickú funkciu prírodného akcentu v prostredí. Na ich vyhotovenie je potrebné kvalitné masívne drevo, ideálne so zaujímavým tvarom. Prvok je sú variovateľný, výslednú podobu a rozmery ovplyvní umelecký autor, samotné drevo a prostredie.

**Stupienky z drevených kolov**

Stupienky z drevených kolov sú jednoduchým a obľúbeným oživením detských ihrísk, sú nenáročné na výrobu, ani na údržbu. Sú variabilné, môžu obsahovať malý, aj veľký počet stupienkov, v závislosti od lokality, terénu a možného priestoru. Pri realizácii odporúčame použiť koly s priemermi 150 – 300 mm (je samozrejme možné pracovať aj s väčšími priemermi), ktoré budú osadené nad terénom v rôznych výškach - ideálne v rozmedzí 150 – 450 mm.

Drevo je potrebné ošetriť v podzemnej časti, aby sa zabránilo hnilobe a napadnutiu škodcami, napr. prírodnými olejmi, ktoré sú šetrné k životnému prostrediu (ľanový olej). V nadzemnej časti môže ostať neošetrené, dokonca aj s ponechanou kôrou.

**Drevený tunel**

Tunel je vydlabaný veľký masívny kmeň, ktorý slúži ako tunel, alebo ako preliezka. Je možné ho vodorovne osadiť do mierne vyhĺbeného terénu, aby sa zabránilo ďalšiemu pohybu.

Tieto prvky majú najbližšie k stvárneniu miestnym umelcom. Okrem hrania môžu plniť estetickú funkciu prírodného akcentu v prostredí. Na ich vyhotovenie je potrebné kvalitné masívne drevo, ideálne so zaujímavým tvarom. Prvok je sú variovateľný, výslednú podobu a rozmery ovplyvní umelecký autor, samotné drevo a prostredie.

POZNÁMKY

- Pri umiestňovaní, orientácií a rozložení jednotlivých objektov a prvkov zohľadniť dopravné napojenia, pešie a cyklistické prístupy, terénne možnosti, výhľady, svetové strany, smer prevládajúcich vetrov a možnosti inštalácie fotovoltaických panelov s batériovým úložiskom pre nabíjanie elektrobicyklov.

- Tieto aspekty zohľadniť aj pri voľbe rozloženia a inštalácie variovateľných stenových panelov, smeru vyvedenia dažďovej vody zo šikmých a plochých striech, prípadne inštalácie bleskozvodu.

- Pri zakladaní stavebných objektov a prvkov zohľadniť statické posúdenie, lokálne špecifiká, morfológiu terénu, zloženie pôdy a geologické pomery.

- Polohu osadenia bočných atikových chrličov z plochých striech na odvod dažďovej vody upresniť na základe už konkrétnej situácie osadenia objektu so zohľadnením morfológie terénu a geologických pomerov.

- Pred začatím výstavby je potrebné overiť polohu všetkých existujúcich inžinierskych sietí. Je nutné dodržať ochranné pásma a zabezpečiť ochranu sietí pred poškodením, podľa požiadaviek správcov sietí.

- Presné materiály, farebné odtiene a povrchovú úpravu ujasniť pred objednávaním a zadávaním do výroby.

- Pre všetky drevené konštrukčné prvky odporúčame použite dreva sibírskeho smrekovca, prípadne dubového dreva, kvôli uvažovaným náročným podmienkam v miestach osadenia jednotlivých objektov. V prípade nutnosti ekonomickejšieho riešenia voliť smrekové drevo, ktoré však bežne nedosahuje trvácnosť vyššie uvedených drevín.

- Vo všetkých prípadoch však všetky drevené konštrukcie a prvky ošetriť ochrannými nátermi proti plesniam, hubám, drevokaznému hmyzu, s UV ochranou a ochranou na zníženie procesu nasávania vody a zoschýnania dreva.

- Kovové konštrukcie a prvky realizovať v nehrdzavejúcom prevedení, resp. použiť antikorózne ochranné nátery a povrchovú úpravu.

- Pri realizácii strešných vrstiev extenzívnej vegetačnej strechy postupovať v súlade s postupmi a s využitím prvkov a materiálov výrobcu a dodávateľa takýchto systémových riešení.

- Pri realizácii podlahových vrstiev drevenej terasovej podlahy postupovať v súlade s postupmi a s využitím prvkov a materiálov výrobcu a dodávateľa takýchto systémových riešení.

- Pri realizácii stavby je potrebné postupovať v súlade s priloženým samostatným projektom statického posúdenia.

- Pri realizácii postupovať v súlade s platnými STN a EN.

- Pri realizácii dodržiavať stavebné postupy a prvky odporúčané výrobcami dodávaných materiálov a riadiť sa štandardnými detailami.

- Prípadné nezhody a nejasnosti je nutné pred realizáciou samotných prác konzultovať so zhotoviteľom projektovej dokumentácie a zodpovedným stavebným dozorom.

- Výkresy nenahrádzajú dielenskú dokumentáciu dodávateľa stavby, spôsoby kotvenia a použitie spojovacích prvkov konzultovať so zhotoviteľom projektovej dokumentácie a zodpovedným stavebným dozorom.

**6.2 Grafické značky a regionálne špecifiká**

Napriek jednoduchej forme navrhovaných prvkov, by sme sa radi vyhli úplnej uniformite. Navrhli sme drobné detaily, ktoré jednotlivé prvky odlíšia na základe lokality. Vychádzali sme z historického delenia celého územia na župy. Je rokmi overené, terénom prirodzene ohraničené. Dodnes vplýva na celkový charakter územia, na jeho typické znaky ako jazyk, zvyky, umenie alebo architektúra. *(Pre úplnosť informácie, do Prešovského kraja malou časťou zasahovali aj Gemersko-malohontská a Užská župa.)* My sme však v celkovom rozdelení vychádzali z dominantných žúp, ktoré sa na území nachádzali.


Hovoríme o oblastiach:

**1. Región Tatry** (pôvodne časť Liptovskej župy)

**2. Spiš** (severná časť Spišskej župy)

**3. Šariš** (pôvodne Šarišská župa)

**4. Zemplín** (pôvodne severná časť Zemplínskej župy)



*Zdroj: Návrh strategicko-plánovacích regiónov na Území prešovského samosprávneho kraja*

*Vypracoval: Inštitút rozvoja PSK*

Počas návrhu sme však z pôvodných historických žúp vyčlenili ešte jedno špecifické územie. Ide o náš najmladší národný park a to NP **Poloniny,** ktorému sme vytvorili tiež samostatnú značku.

Drobné detaily, ktoré jednotlivé prvky odlišujú sú nenápadné grafické značky. Sú jemným akcentom, ktorý na niektorých miestach dotvára a inde odľahčuje formu. Ide o jednoduché geometrické tvary, ktoré vo svojej štylizovanej podobe reprezentujú danú oblasť. Pretože chceme ponúknuť návštevníkovi okrem základnej oddychovej a servisnej funkcie aj zážitok, každej oblasti bola priradená typická téma, ktorá môže byť ďalej edukačne rozvíjaná - napr. v prvkoch pre detského návštevníka.

**1. Región Tatry (téma PRÍRODA)** - reprezentuje úzky rovnoramenný trojuholník ako symbol tatranského štítu, ihličnatého stromu a šikmých striech, ktoré sa v oblasti kvôli hojných snehovým zrážkam vyskytujú. Tatry, ako symbol našej úžasnej prírody.

**2. Spiš** (severná časť Spišskej župy), (**téma ARCHITEKTÚRA A HISTÓRIA**) - reprezentuje obrys gotického okna. Spiš, jeden z najstarších regiónov Slovenska s typickou gotickou architektúrou, historickými námestiami, kostolnými vežami a hradmi.

**3. Šariš** (pôvodne šarišská župa), (**téma HUDBA**) - reprezentuje štylizovaná nota. Prešov, „hlavné mesto Šariša“, je kolískou veľkého množstva dôležitých a skvelých hudobných umelcov Slovenska.

**4. Zemplín** (pôvodne severná časť Zemplínskej župy, vyjmúc územie Národného parku Poloniny), (**téma VIZUÁLNE UMENIE, IKONOPISECTVO**) - reprezentuje štylizované oko. Zemplínska obec Miková, a samozrejme aj Medzilaborce, budú stále späté so svetovým menom Andyho Warhola, maliara, filmára a vedúcej osobnosti pop-artu. Rovnako je územie známe stále živým ikonopisectvom, ktoré je späté s rusínskou kultúrou.

**5. Poloniny** (územie Národného parku Poloniny) - prakticky súčasť Zemplínskej župy, avšak vzhľadom na prioritný ľudský aj investičný záujem o toto územie, sme tématicky aj graficky oddelili. Poloniny reprezentuje obrys loga organizácie Správy NP Poloniny, ktorý má zaoblený trojuholníkový tvar. Ten symbolizuje jeho polohu na hraniciach troch štátov – Slovenska, Ukrajiny a Poľska.

**7. TEPELNOTECHNICKÉ POSÚDENIE**

Charakter, typ a funkcia stavebných objektov si nevyžadujú spracovanie tepelnotechnického posúdenia – projektového energetického hodnotenia – nakoľko stavebné objekty nebudú uzavreté, vykurované a ani nebude zabezpečená výroba či prívod teplej úžitkovej vody.

**8. POŽIARNA BEZPEČNOSŤ**

Charakter navrhovaných stavebných objektov si v tejto fáze nevyžaduje vypracovanie projektu protipožiarnej bezpečnosti stavby. Takýto projekt je možné vypracovať iba na základe konkrétnej situácie osadenia stavby vo vybranej lokalite a to taktiež len v prípade umiestnenia v bezprostrednej blízkosti iných stavebných objektov.

**9. NAKLADANIE S ODPADMI**

Zaobchádzanie a nakladanie s odpadmi sa bude riadiť zákonom NR SR č. 79/2015 Z. z. o odpadoch a o zmene a doplnení niektorých zákonov v znení neskorších predpisov, vyhlášky MŽP SR č. 371/2015 Z. z., ktorou sa vykonávajú niektoré ustanovenia zákona o odpadoch a vyhláškou MŽP SR č. 365/2015 Z. z., ktorou sa ustanovuje Katalóg odpadov, ktorým sa riadi činnosť nakladania s odpadmi.

Počas celého procesu výstavby stavebných objektov nevzniká žiaden nebezpečný odpad. Ostatný bežný stavebný odpad bude spracovaný v zmysle hierarchie odpadového hospodárstva, podľa § 14 zákona 79/2015, odsek (1), písmeno d). O toto spracovanie sa bude starať dodávateľ stavby.

Počas prevádzky a fungovania navrhovaných stavebných objektov môže vznikať bežný drobný odpad od turistov a návštevníkov, ktorý bude zachytávaný do navrhovaných odpadových košov v rámci alebo v blízkosti navrhovaných stavebných objektov.

**10. PREDPISY A NORMY**

Projektová dokumentácia bola vypracovaná na základe požiadaviek a v súlade so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, zákonom 200/2022 Zb. o územnom plánovaní, zákonom 201/2022 Zb. o výstavbe a vyhláškou Ministerstva životného prostredia SR č. 532/2002 Zb., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie. A taktiež v súlade so všetkými príslušnými platnými normami a vyhláškami, ktorých sa prekladaná projektová dokumentácia dotýka.

Pri realizácii stavby a prípravy staveniska je potrebné postupovať v súlade so všetkými platnými zákonmi a normami STN a EN.

V Snine 12/2023 Ing. arch. Martin Štofira